Izvor: N1

Ministar prosvete Srbije Mladen Šarčević je na osnovu preporuke inspekcije Ministarstva smenio sa dužnosti rektora Univerziteta u Kragujevcu Nebojšu Arsenijevića, piše Blic. Šarčević je rekao za Novosti da smenom rektora nije ugrozio autonomiju univerziteta.

Kako list navodi, u rešenju o smenjivanju je u sedam tačaka taksativno napisano koji su zakonski razlozi za ovakvu odluku.

Glavni razlozi su nezakonit doktorat rektorovog sina Aleksandra Arsenijevića, jer je upisao doktorske studije, a nije položio sve ispite niti završio fakultet, zatim se kao razlog navodi i rešenje Agencije za borbu protiv korupcije o smenjivanju Arsenijevića.

Kao razlog se navodi i to što organi Univerziteta i Medicinskog fakulteta nisu postupali po preporukama ministarstva i Agencije za borbu protiv korupcije.

Šarčević je za Večernje novosti rekao da nalogom za smenu rektora Univerziteta u Kragujevcu nije ugrozio autonomiju univerziteta, kao i da ima pravo da reaguje po osnovu nepoštavanja odluke prosvetne inspekcije.

Savet Univerziteta u Kragujevcu u dva navrata nije postupio po nalogu inspekcije, koja je utvrdila da je bilo nepravilnosti pri upisu rektorovog sina Aleksandra Arsenijevića na doktorske studije Medicinskog fakulteta.

Šarčević je objasnio da je potpisao izveštaj komisije koju su činili pravnici i stručnjaci iz oblasti iz koje je doktorirao rektorov sin Aleksandar Arsenijević.

Komisija je, kako je rekao Šarčević, ranije završila posao, ali su ga čekali da se vrati sa službenog puta, da lično potpiše odluku.

"Doktorat zasad nije poništen, ali će biti proglašen nevažećim. Pravno su sporne okolnosti u kojima je nastao. Ako je rad dobar, student može ponovo da upiše doktorske studije i da sa istim radom doktorira, da sve bude regularno", rekao je Šarčević.

On je kazao da nije smenio Savet Univerziteta u Kragujevcu, iako se upravo Savet oglušio o inspekcijske naloge, dodavši da je njihov posao sada da izaberu vršioca dužnosti rektora za naredni period.

Mediji su ranije pisali o Arsenijeviću kome je "pripisano bahato ponašanje, mahinacije, rođačko zapošljavanje", da je "sredio" sinu da doktorira i pre nego što je završio osnovne studije i zaposlio ga na Fakultetu medicinskih nauka, a Agencija za borbu protiv korupcije predložila je njegovo smenjivanje.

Ministar prosvete je u februaru izjavio da bi rektor kragujevačkog univerziteta mogao da bude smenjen tek u maju, jer je procedura za smenu koju pokreće ministarstvo veoma spora.